《晚登南蓬诸峰环眺𤀌川田庐十韵》
明代·区怀年

短筇滋逸兴，烟际俯平𤀌。落木迥秋色，空山宜夕阳。

谷偏纡木路，林隙次坳堂。垄刈云千亩，郊畋水一方。

市喧需曲蘖，村务括农桑。比壤劳安集，频年之盖藏。

壑兰深匿影，篱菊淡输香。有侣怀笙鹤，何人问石羊。

钩竿归宿晚，樵笛引歌长。寥廓疏踪迸，凉飔振大荒。

作者简介：区怀年，字叔永。高明人。大相仲子。明熹宗天启元年(一六二一)贡生，任太学考通判。明思宗崇祯九年（一六三六）入都候选，以内艰回籍，后授翰林院孔目。归卧云石，学赤松游，日以赓和撰述为事。著有《玄超堂藏稿》、《击筑吟》诸集。清光绪《高明县志》卷一三有传。